ET Euroopa Liidu Teataja L 21/20

KOMISJONI OTSUS,

20. jaanuar 2006,

millega asutatakse kõrgetasemeline eksperdirühm, mis käsitleb küsimusi, mis on seotud vähemusrahvuste sotsiaalse integreerimisega ja nende täieulatusliku osalemisega tööturul

(2006/33/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

ning arvestades järgmist:

(1) Euroopa Ühenduse asutamislepingu artiklis 13 antakse komisjonile volitused astuda vajalikke samme, et võidelda diskrimineerimisega soo, rassilise või etnilise päritolu, usutunnistuse või veendumuste, puuete, vanuse või seksuaalse sättumuse alusel.

(2) Tulenevalt komisjoni teatisest “Mittediskrimineerimine ja võrdsed võimalused kõigile”, (1) mis on vastu võetud 1. juunil 2005 ja mille kohaselt on laienenud Euroopa Liidus vaja välja töötada ühtne ja tõhus lähenemisviis vähemusrahvuste sotsiaalseks integreerimiseks ja nende täieulatuslikuks kaasamiseks tööturul, soovib komisjon kasutada töörühma kuuluvate ekspertide abi.

(3) Töörühma ülesanne on aidata kaasa ühtse ja tõhusa lähenemisviisi väljatöötamisele vähemusrahvuste sotsiaalseks integreerimiseks ja nende täieulatuslikuks kaasamiseks tööturul.

(4) Töörühm koosneb ekspertidest, kes on pärit kodanikualgatuslikest ühendustest, teadusringkondadest, äriühingutest, riigiasutustest, sh kohalikest omavalitsustest, samuti kuuluvad sellesse vähemusrahvuste esindajad ja muud asjaosalised. Töörühma koosseis peab olema tasakaalustatud, eelkõige järgmiseid kriteeriume silmas pidades: päritoluriik, sugu, etniline päritolu, tegevusvaldkond ja pädevus,

ON VASTU VÕTNUD KÄESOLEVA OTSUSE:

Artikkel 1

Komisjoni juurde asutatakse kõrgetasemeline eksperdirühm, edaspidi “töörühm”, mis käsitleb küsimusi, mis on seotud vähemusrahvuste sotsiaalse integreerimisega ja nende täieulatusliku osalemisega tööturul.

Artikkel 2

Ülesanded

Töörühm:

— uurib võimalusi, kuidas parandada Euroopa Liidus vähemusrahvuste sotsiaalset integratsiooni ja osalemist tööturul,

— esitab “võrdsete võimaluste Euroopa aasta 2007” lõpuks aruande soovitustega, milliseid strateegiaid selles valdkonnas ellu viia.

Töörühm lähtub kõnealuse valdkonna headest tavadest ja keskendub eelkõige järgmistele küsimustele:

— vähemusrahvuste sotsiaalmajanduslik hetkeolukord Euroopa Liidus,

— vähemuste, sh hiljuti migreerunute, alaliste vähemusrahvuste, rahvusvähemuste, mustlaste ja kodakondsuseta isikute olukord ja vajadused,

— mitmekordse diskrimineerimise ning selliste tegurite nagu vanus, sugu, puue, usutunnistus, või geograafilise isoleerituse ja haridustaseme mõju,

— Euroopa Liidu strateegiate ja programmide panus vähemusrahvuste sotsiaalsesse integreerimisse ja nende täieulatuslikku kaasamisse tööturul,

— edaspidiste arengute, sh Euroopa Liidu uute võimalike laienemisvoorude mõju (Rumeenia, Bulgaaria, Türgi, Lääne-Balkan).

Töörühma esimees võib pakkuda komisjonile võimalust konsulteerida rühmaga teatud kindlas küsimuses.

Artikkel 3

Koosseis – ametisse nimetamine

1. Komisjon valib töörühma liikmed artiklis 2 osutatud aladel pädevate asjatundjate hulgast.

2. Töörühm koosneb maksimaalselt 10 liikmest.

3. Kohaldatakse järgmiseid sätteid:

— liikmed nimetatakse ametisse isiklikult ning nad nõustavad komisjoni välistest juhistest sõltumatult,

— liikmed on ametis niikaua, kui nende asemele nimetatakse uued liikmed või kui nende volitused lõpevad,

— liikmeid, kes ei suuda rühma töös enam tõhusalt osaleda, kes lahkuvad ametist või kes ei täida asutamislepingu artikli 287 või käesoleva artikli esimeses või teises taandes nimetatud tingimusi, võib nende volituste lõpuni asendada,

— liikmed kirjutavad igal aastal alla avaldusele, millega nad võtavad kohustuse tegutseda lähtuvalt avalikest huvidest ning avaldusele, millega nad kinnitatavad, et neil puuduvad erapooletust kahjustada võivad huvid,

— liikmete nimed avaldatakse tööhõive, sotsiaalküsimuste ja võrdsete võimaluste peadirektoraadi veebilehel ja Euroopa Liidu Teataja C-seerias. Liikmete nimede kogumine, töötlemine ja avaldamine toimub kooskõlas Euroopa Parlamendi ja komisjoni määruse (EÜ) nr 45/2001 sätetega isikuandmete kaitse ja töötlemise kohta. (2)

Artikkel 4

Töökorraldus

1. Komisjon nimetab töörühma esimehe.

2. Kui peetakse asjakohaseks ja/või vajalikuks, võib komisjoni esindaja kutsuda töörühma töös osalema päevakorda kantud valdkonnas pädevaid eksperte või vaatlejaid.

3. Töörühma töös osalemisel saadud teavet, mille kohta komisjon märgib, et see on konfidentsiaalne, ei tohi avaldada.

4. Töörühm koguneb tavaliselt komisjoni või selle talituste ruumides komisjoni kehtestatud korras ja ajakava järgi. Sekretariaadi töö tagavad komisjoni talitused. Koosolekutel võivad osaleda ka muud asjaomased komisjoni ametnikud.

5. Töörühm kinnitab oma kodukorra komisjoni vastu võetud kodukorra standardeeskirjade (3) alusel.

6. Komisjoni talitused võivad töörühma järeldusi, kokkuvõtteid (või osa nendest) või töödokumente avaldada Internetis asjaomase dokumendi algkeeles.

Artikkel 5

Koosolekute kulud

Komisjon hüvitab liikmetele, ekspertidele ja vaatlejatele töörühma tegevusega seotud reisi- ja vajadusel elamiskulud vastavalt komisjonis kehtivatele sätetele. Ametiülesandeid ei tasustata.

Koosolekute kulud hüvitatakse summade piires, mis on iga-aastase vahendite eraldamise korra kohaselt selleks otstarbeks asjaomasele osakonnale eraldatud.

Artikkel 6

Jõustumine

Käesolev otsus jõustub Euroopa Liidu Teatajas avaldamise päeval. Seda kohaldatakse 31. detsembrini 2007. Komisjon teeb otsuse võimaliku pikendamise kohta enne nimetatud kuupäeva.

Brüssel, 20. jaanuar 2006 Komisjoni nimel komisjoni liige Vladimír ŠPIDLA

(1) KOM(2005) 224 lõplik.

(2) EÜT L 8, 12.1.2001, lk 1.

(3) EÜT C 38, 6.2.2001, lk 3.